Diari Oficial de la Generalitat Valenciana


Sumari del DOGV 7943, del 23-12-2016 (2016/10559)

ORDRE 85/2016, de 20 de desembre, de la Conselleria d'Educació, Investigació, Cultura i Esport, per la qual es regulen les bases reguladores per a la concessió de subvencions a fi de fomentar l'accés de les alumnes als ensenyaments de Formació Professional del sistema educatiu corresponents a determinats cicles formatius de les famílies que integren el seu objecte.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/12/20/85/dof/vci/html**

### Dades del document

Número de DOGV
:   7943

Data del DOGV
:   23-12-2016

Secció del DOGV
:   I. DISPOSICIONS GENERALS

Número del document
:   2016/10097


Data del document
:   20-12-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 85/2016, de 20 de desembre, de la Conselleria d'Educació, Investigació, Cultura i Esport, per la qual es regulen les bases reguladores per a la concessió de subvencions a fi de fomentar l'accés de les alumnes als ensenyaments de Formació Professional del sistema educatiu corresponents a determinats cicles formatius de les famílies que integren el seu objecte. [2016/10806]  
ÍNDEX  
  
Preàmbul  
Títol I. Subvencions  
Capítol I. Objecte, àmbit d'aplicació i finalitat  
Article 1. Objecte i àmbit d'aplicació  
Capítol II. Beneficiàries  
Article 2. Beneficiàries  
Article 3. Requisits  
Títol II. Procediment  
Capítol I. Procediment de concessió  
Article 4. Iniciació del procediment de concessió  
Article 5. Òrgans competents per a ordenació, instrucció i resolució del procediment  
Article 6. Presentació de sol·licituds  
Article 7. Instrucció del procediment  
Article 8. Avaluació i selecció  
Article 9. Criteris de valoració de sol·licituds  
Article 10. Import de les subvencions  
Article 11. Proposta de resolució  
Article 12. Resolució  
Article 13. Termini i forma de justificació de l'ajuda  
Article 14. Pagament de la subvenció  
Article 15. Obligacions de les beneficiàries i pèrdua de la subvenció  
  
Article 16. Informació i difusió  
Disposició addicional única. Regla de despesa pública  
Disposició final primera. Delegació  
Disposició final segona. Entrada en vigor  
  
  
PREÀMBUL  
  
La Generalitat, dins del Pla d'Igualtat d'Oportunitats entre Hòmens i Dones, té entre els seus objectius el potenciar iniciatives educatives i culturals en el sistema educatiu que afavorisquen la igualtat d'oportunitats.  
La Conselleria d'Educació, Investigació, Cultura i Esport considera convenient enfortir la vinculació entre la formació i el teixit productiu en la planificació i el desenvolupament de la Formació Professional, millorant l'aprofitament de les oportunitats laborals per a hòmens i dones en tots els àmbits de la vida, a través de mesures concretes dirigides a eliminar qualsevol discriminació.  
Aquestes subvencions tracten de potenciar entre les dones de la Comunitat Valenciana que cursen cicles de Formació Professional Bàsica, de grau mitjà i superior de Formació Professional del sistema educatiu corresponents a determinats cicles formatius de les famílies que integren el seu objecte, perquè es tracta de cicles que han experimentat una progressiva disminució d'alumnat en els últims anys i, no obstant això, els egressats gaudeixen de bona inserció professional. A més, es tracta de cicles amb molt escassa presència femenina.  
La combinació dels tres factors, escassa matrícula, elevada inserció professional i escassa presència femenina porten a concloure la procedència de fomentar la incorporació de la dona en un nínxol amb elevat potencial mitjançant subvencions que afavorisquen la dita incorporació.  
  
La Llei 38/2003, de 17 de novembre, general de subvencions, és la norma de caràcter bàsic que regula la matèria, sense perjuí de l'allò que disposa la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'aquesta manera, d'acord amb allò que preveu l'article 17.1 de la Llei 38/2003, de 17 de novembre, general de subvencions, i el que disposa l'article 164 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, es dicta aquesta ordre de bases reguladores per a la concessió de subvencions destinades a fomentar l'accés de les alumnes als ensenyaments de Formació Professional inicial del sistema educatiu corresponents a determinats cicles formatius.  
Aquestes bases reguladores han sigut elaborades per a permetre que siguen les convocatòries dictades per a desplegar-la les que detallen les característiques concretes de les subvencions, de manera que es proporcione un marc jurídic comú que contribuïsca a racionalitzar-les, sistematitzar-les i simplificar-les.  
En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, aquestes bases reguladores no han de ser notificades a la Comissió Europea perquè no reuneix tots els requisits de l'apartat 1 de l'article 107 del Tractat de Funcionament de la Unió Europea. Els seus destinataris no tenen la condició d'empresa a què es reporte un avantatge econòmic, ja que es tracta de persones físiques que no exerceixen cap activitat econòmica i no existeix falsejament de la competència al no afectar els intercanvis comercials.  
En virtut de les competències conferides per l'article 28.e de la Llei 5/1983, de 30 de desembre, del Consell, i els articles 160 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, vista la proposta de titular de la direcció general competent en matèria de Formació Professional de data 2 de desembre de 2016 i conforme el Consell Jurídic Consultiu de la Comunitat Valenciana,  
  
  
  
ORDENE  
  
TÍTOL I  
Subvencions  
  
CAPÍTOL I  
Objecte, àmbit d'aplicació i finalitat  
  
Article 1. Objecte i àmbit d'aplicació  
L'objecte de la present ordre és establir i aprovar bases reguladores de la concessió de subvencions per a fomentar la incorporació de les alumnes al primer curs dels cicles formatius de Formació Professional Bàsica, cicles grau mitjà o superior que en cada convocatòria es determine de les famílies professionals d'Electricitat i Electrònica, Energia i Aigua, Fabricació Mecànica, Instal·lació i Manteniment i de Transport i Manteniment de Vehicles impartits en centres públics de l'àmbit territorial de la Comunitat Valenciana.  
Les subvencions regulades en la present ordre queden subjectes a les previsions de la legislació superior substantiva, de caràcter bàsic, en matèria de subvencions.  
  
  
CAPÍTOL II  
Beneficiàries  
  
Article 2. Beneficiàries  
1. Podran tindre la condició de beneficiàries, en els termes que establisquen les corresponents convocatòries efectuades a l'empara d'aquesta ordre, les alumnes que es matriculen en el primer curs d'algun cicle formatiu complet de Formació Professional Bàsica, de grau mitjà o superior de les famílies professionals d'Electricitat i Electrònica, Energia i Aigua, Fabricació Mecànica, Instal·lació i Manteniment i de Transport i Manteniment de Vehicles, en centres públics de l'àmbit territorial de la Comunitat Valenciana.  
2. Les convocatòries de subvencions que es dicten a l'empara d'aquestes bases podran limitar el nombre de subvencions i/o l'import màxim a concedir dins dels límits fixats per la present ordre.  
3. A més de les obligacions contemplades en la Llei 38/2003, de 17 de novembre, General de Subvencions, les beneficiàries hauran de complir les següents:  
a) Formalitzar la matrícula en el cicle formatiu que justifique la subvenció.  
b) Complir els requisits i les condicions establides en la present ordre.  
c) Cooperar amb l'Administració en les actuacions de comprovació que siga necessari per a verificar, si és procedent, el compliment de les obligacions derivades de la concessió de la subvenció.  
d) Informar a l'òrgan concedent l'anul·lació de matrícula, així com qualsevol alteració de les condicions tingudes en compte per a la concessió de la subvenció.  
  
Article 3. Requisits  
Segons el que estableix l'article 165.2.b de la Llei 1/2015, de 6 de febrer, d'hisenda pública, del sector públic instrumental i de subvencions, les perceptores de les distintes subvencions hauran de reunir els requisits generals següents, que hauran de complir amb anterioritat a la data de finalització del termini de presentació de sol·licituds que s'establisca en les corresponents convocatòries:  
1. Estar matriculades per primera vegada en el primer curs d'algun cicle formatiu complet de Formació Professional Bàsica, de grau mitjà o superior de les famílies professionals d'Electricitat i Electrònica, Energia i Aigua, Fabricació Mecànica, Instal·lació i Manteniment i de Transport i Manteniment de Vehicles, en centres públics.  
  
2. Les alumnes beneficiàries de les subvencions objecte de la present ordre, compliran les obligacions establides en l'article 14 de la Llei 38/2003, de 17 de novembre, general de subvencions, i els seran aplicables els articles 173 a 177 de la Llei 1/2015, de 6 de febrer, d'hisenda pública, del sector públic instrumental i de subvencions.  
  
3. Les alumnes que hagen estat anteriorment matriculades en algun dels cicles formatius que donen dret a la subvenció i l'hagen abandonat o no l'hagen superat no podran ser beneficiàries d'aquestes subvencions.  
  
  
TÍTOL II  
Procediment  
  
CAPÍTOL I  
Procediment de concessió  
  
Article 4. Iniciació del procediment de concessió  
1. El procediment de concessió de les subvencions és el de concessió directa en atenció a raons d'interés públic, previst en l'article 22 de la Llei 38/2003, de 17 de novembre, d'acord amb els principis de publicitat, transparència, objectivitat, igualtat i no-discriminació, eficàcia en el compliment dels objectius i eficiència en l'assignació i utilització dels recursos públics que assenyala l'article 8.3 de la dita llei; també previst en l'article 163 de la Llei 1/2015, de 6 de febrer.  
  
2. El procediment de concessió atendrà el que estableixen les esmentades normes de rang legal i les prescripcions que estableixen aquestes bases reguladores.  
3. El procediment s'iniciarà d'ofici mitjançant la corresponent convocatòria, efectuada per l'òrgan competent, l'extracte de la qual haurà de publicar-se en el Diari Oficial de la Comunitat Valenciana, i el text complet podrà consultar-se en la Base de Dades Nacionals de Subvencions.  
El procediment regulat per la present ordre queda subjecte al que estableix la Llei 39/2015, d'1 d'octubre, del Procediment Administratiu Comú de les Administracions Públiques.  
  
Article 5. Òrgans competents per a l'ordenació, la instrucció i la resolució del procediment  
1. L'òrgan competent per a l'ordenació i instrucció del procediment serà la direcció general amb competències en matèria de Formació Professional, a través de les unitats dependents de l'esmentada direcció general, en l'àmbit de les seues competències respectives.  
2. El termini màxim de resolució i notificació serà de sis mesos des de l'endemà de la publicació de la respectiva convocatòria, si bé la convocatòria podrà establir un termini inferior.  
Transcorregut el termini per a dictar i notificar la resolució, podrà entendre's desestimada la sol·licitud per silenci administratiu, d'acord amb la legislació sobre procediment administratiu comú, sense perjuí que subsistisca l'obligació legal de resoldre sobre la petició formulada.  
  
3. Per a la resolució del procediment caldrà ajustar-se al que estableix la present ordre.  
  
Article 6. Presentació de sol·licituds  
1. Les sol·licituds es presentaran en la forma i en el termini establit en cada convocatòria i caldrà que vagen acompanyades de la documentació general prevista en aquest article. La sol·licitud, junt amb la documentació corresponent, es presentarà preferentment en el registre general de la conselleria competent en matèria d'educació o per qualsevol de les formes previstes en la legislació sobre procediment administratiu comú, i haurà de dirigir-se a la direcció general amb competències en matèria de Formació Professional. En cas que les sol·licitants opten per presentar la sol·licitud en una oficina de correus, ho faran en un sobre obert perquè cada imprés siga datat i segellat per separat pel personal de Correus abans de ser certificat.  
El contingut mínim de la sol·licitud serà el següent:  
a) Dades de la persona sol·licitant.  
b) Estudis per als quals se sol·licita la subvenció.  
c) Estudis realitzats anteriorment.  
d) Fotocòpia compulsada del justificant de matrícula.  
e) Documentació que s'acompanya.  
2. Les sol·licituds hauran d'anar acompanyades de la documentació següent:  
a) Fotocòpia compulsada del DNI, o NIE, o permís de residència o visat d'estudis.  
b) Restant documentació que preveja la convocatòria.  
Així mateix, les interessades hauran de reunir els requisits establits en l'article 13 de la Llei 38/2003, de 17 de novembre, General de Subvencions.  
  
Article 7. Instrucció del procediment  
1. Les sol·licituds seran sotmeses a una fase d'instrucció en què, seguint el que estableix el segon paràgraf de l'article 24.3 de la Llei 38/2003, de 17 de novembre, i les respectives convocatòries, l'òrgan instructor verificarà el compliment dels requisits per a adquirir la condició de beneficiària. En tot cas, aquesta fase només podrà afectar aquells requisits la concurrència dels quals no necessite cap valoració científica o tècnica, de manera que no s'admetran i s'arxivaran les sol·licituds que no reunisquen els requisits de participació.  
2. No obstant el que disposa l'apartat 1, si la sol·licitud no reuneix el contingut mínim establit en l'article 6, es requerirà la interessada perquè en un termini de 10 dies esmene la falta o acompanye els documents preceptius, amb la indicació que, en cas de no fer-ho, se la tindrà per desistida de la petició, d'acord amb el que preveu la legislació sobre procediment administratiu comú.  
3. En el supòsit que els documents que hagen d'acompanyar la sol·licitud de la subvenció ja estiguen en poder de qualsevol òrgan de l'administració actuant, la sol·licitant podrà acollir-se al que estableix la legislació sobre procediment administratiu comú, sempre que es faça constar per escrit la data i l'òrgan o dependència en què van ser presentats i que no hagen transcorregut més de 5 anys des de la finalització del procediment a què corresponguen.  
En els supòsits d'impossibilitat material d'obtindre el document, l'òrgan competent podrà requerir a la sol·licitant la seua presentació o, a falta d'això, l'acreditació per altres mitjans dels requisits a què es refereix el document.  
  
Article 8. Avaluació i selecció  
1. D'acord amb el que disposa l'article 22 de la Llei 38/2003, de 17 de novembre, general de subvencions, l'òrgan col·legiat encarregat d'avaluar les sol·licituds serà la comissió de valoració constituïda a aquest efecte, que valorarà totes les sol·licituds, i en el funcionament de la qual es regirà per la legislació sobre règim jurídic del sector públic.  
2. La comissió de valoració estarà integrada per: la presidència, que serà el/la titular de la subdirecció general competent en matèria de Formació Professional o persona en qui delegue; un secretari o secretària, funcionari/ària de la direcció general competent en matèria de Formació Professional designat/ada pel seu titular; un/a inspector/a d'Educació designat/ada per la Inspecció Educativa; i un/a director/a d'un centre docent en què no s'impartisquen cicles de les famílies professionals d'Electricitat i Electrònica, Energia i Aigua, Fabricació Mecànica, Instal·lació i Manteniment i de Transport i Manteniment de Vehicles, que designe el titular de la direcció general competent en matèria de Formació Professional.  
3. Perquè la comissió de valoració quede vàlidament constituïda hauran d'actuar tots els seus membres.  
4. A les reunions de la comissió de valoració podran assistir, amb veu però sense vot, representants dels sindicats amb presència en la Mesa Sectorial d'Educació.  
5. Correspon a la comissió de valoració formular un informe en què es concrete el resultat de l'avaluació efectuada d'acord amb els criteris de valoració detallats en la present ordre.  
  
Article 9. Criteri de valoració de sol·licituds  
El criteri de valoració únic que haurà de tindre's en compte és el compliment dels requisits de participació en la convocatòria.  
  
Article 10. Import de les subvencions  
1. L'import global màxim es distribuirà de forma equitativa entre totes les beneficiàries, de manera que cada beneficiària rebrà una quantitat idèntica sense sobrepassar els límits màxim i mínim establits en la corresponent convocatòria. Així mateix, en la convocatòria s'indicarà el nombre màxim d'ajudes atorgades.  
En cas d'excés de sol·licituds, les ajudes s'atorgaran per ordre alfabètic tenint en compte la lletra determinada en el sorteig, realitzat per la direcció general en competències d'administració pública, pel qual es determina l'ordre d'intervenció dels/les aspirants a totes les proves selectives que es realitzen l'any en curs, s'atorgaran ajudes fins a completar les màximes establides en la corresponent convocatòria.  
  
2. La subvenció prevista en la present ordre serà compatible amb qualsevol altres subvencions, ajudes o beques que puguen obtindre les beneficiàries.  
  
Article 11. Proposta de resolució  
La Comissió, d'acord amb el criteri establit per a la valoració, emetrà una proposta de resolució motivada sobre la relació de subvencions que proposa i la seua quantia, així com la proposta de denegació, si és el cas. La dita proposta tindrà caràcter de definitiva quan s'hagen tingut en compte els fets i les dades aportades per les interessades.  
  
  
Article 12. Resolució  
1.A la vista de la proposta de resolució definitiva, l'òrgan competent resoldrà el procediment.  
2. La resolució, degudament motivada, ha d'expressar:  
a) Alumnes beneficiàries de cada centre i import de la subvenció que corresponga a cada alumna.  
b) Alumnes no beneficiàries per centre, amb especificació dels motius de l'exclusió.  
3.Aquesta resolució es dictarà i publicarà en el Diari Oficial de la Generalitat Valenciana en el termini màxim de sis mesos des de l'endemà de finalització del termini de presentació de les sol·licituds. En cas que, transcorregut aquest termini, no s'haja dictat cap resolució, les sol·licituds presentades es consideraran desestimades, sense perjuí de l'obligació de l'Administració de resoldre, de conformitat amb el que disposa la legislació sobre procediment administratiu comú.  
  
Article 13. Termini i forma de justificació de l'ajuda  
La documentació justificativa del compliment de la finalitat per a la que es concedeix l'ajuda serà presentada per la beneficiària mitjançant l'aportació del justificant de matrícula junt la sol·licitud en el termini establert en la corresponent convocatòria.  
  
Article 14. Pagament de la subvenció  
L'abonament de les subvencions s'efectuarà en un sol pagament, a través del corresponent compte bancari presentat en el document de domiciliació bancària.  
Tota alteració de les condicions tingudes en compte per a la concessió de les subvencions podrà donar lloc a la modificació de la resolució de concessió.  
  
Article 15. Obligacions de les beneficiàries i pèrdua de la subvenció  
1. L'incompliment total o parcial de qualsevol de les condicions establides en la present ordre, així com la falta de seguiment de les avaluacions contínues durant el curs escolar, la renúncia a continuar els estudis, així com la no-superació d'un mínim de mòduls la duració dels quals, en còmput anual durant el primer any, siga equivalent a 450 hores, constituiran causa determinant de revocació de la subvenció i el seu reintegrament per part de la beneficiària. A aquest efecte la direcció del centre comunicarà a la direcció general competent en matèria de Formació Professional qualsevol de les circumstàncies descrites.  
2. La falsedat de dades o la falsificació de documents tindrà com a conseqüència la pèrdua dels drets de la sol·licitant i la corresponent devolució de la quantitat total percebuda, sense perjuí d'altres responsabilitats que puguen derivar-se després de la resolució del corresponent procediment.  
3. Sense perjuí de l'anterior, constituiran causes de reintegrament les previstes en l'article 37 de la Llei 38/2003, de 17 de novembre, General de Subvencions, i les assenyalades en l'article 172 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
  
Article 16. Informació i difusió  
La Inspecció Educativa informarà i assessorarà els centres educatius en l'aplicació de la present ordre i vetlarà pel seu estricte compliment.  
  
Els equips directius dels centres educatius establiran les mesures necessàries perquè aquesta ordre siga coneguda pels membres de la comunitat educativa.  
  
DISPOSICIÓ ADDICIONAL  
  
Única. Regla de despesa pública  
La present ordre no comporta autorització de despesa pública; no obstant això, la despesa corresponent a les convocatòries dictades a l'empara d'aquesta haurà d'estar dotada, en tot cas, pels pressupostos de la Generalitat de l'exercici/s que corresponga.  
  
DISPOSICIONS FINALS  
  
Primera. Delegació  
La persona titular de la conselleria en matèria d'educació delegarà, mitjançant una resolució expressa, en la persona titular de la direcció general competent en matèria de formació professional del sistema educatiu la facultat d'efectuar les corresponents convocatòries d'acord amb aquestes bases, per mitjà de resolucions, així com concedir o denegar i/o modificar les subvencions, així mateix també es podran delegar la resolució de minoració i la resolució dels expedients de reintegrament de la subvenció que siguen pertinents.  
  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 20 de desembre de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI